Document ID: 32007R1342

РЕГЛАМЕНТ (ЕО) № 1342/2007 НА СЪВЕТА
от 22 октомври 2007 година
относно администрирането на определени ограничения върху вноса на определени стоманени продукти от Руската федерация
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Споразумението за партньорство и сътрудничество между Европейските общности и техните държави-членки и Руската федерация (1), наричано по-долу „СПС“, влезе в сила на 1 декември 1997 г.
(2)
Член 21, параграф 1 от СПС предвижда, че търговията с определени стоманени продукти се урежда в дял III от него, с изключение на член 15 от него, и от разпоредбите на споразумение за количествени договорености.
(3)
На 26 октомври 2007 г. Европейската общност и Руската федерация сключиха в тази връзка Споразумение за търговия с определени стоманени продукти (2), наричано по-долу „Споразумението“.
(4)
Необходимо е да се осигурят средства за администриране на споразумението в рамките на Общността, като се вземе предвид опитът, натрупан от предходни споразумения, отнасящи се до подобен режим.
(5)
Подходящо е въпросните продукти да бъдат класифицирани въз основа на Комбинираната номенклатура (КН), установена с Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (3).
(6)
Необходимо е да се гарантира, че произходът на въпросните продукти е проверен и че за тази цел са установени подходящи методи на административно сътрудничество.
(7)
Ефективното прилагане на Споразумението налага въвеждането на изискване за лиценз за внос в Общността за допускане за свободно обращение на въпросните продукти в Общността, заедно със система за администриране издаването на такива лицензи за внос в Общността.
(8)
Продуктите, намиращи се в свободна зона или внесени съгласно разпоредбите, регулиращи митническите складове, временното внасяне или активното усъвършенстване (режим с отложено плащане), следва да не се отчитат спрямо ограниченията, въведени за въпросните продукти.
(9)
За да се гарантира, че количествените ограничения не се надхвърлят, е необходимо да се въведе процедура на управление, при която компетентните органи на държавите-членки няма да издават лицензи за внос, преди да получат потвърждение от Комисията, че съответните количества продължават да са свободни в рамките на въпросните количествени ограничения.
(10)
Споразумението предвижда система за сътрудничество между Руската федерация и Общността с цел предотвратяване заобикалянето на ограниченията чрез претоварване, промяна на маршрути или други средства. Следва да бъде установена консултативна процедура, съгласно която да може да се постигне споразумение със засегнатата страна за еквивалентна корекция на съответното количествено ограничение, когато има данни, че споразумението е било заобиколено. Руската федерация се е съгласила да вземе необходимите мерки, за да гарантира, че всякакви корекции могат да бъдат бързо въвеждани. При липсата на споразумение в рамките на предвидения срок Общността следва, когато съществуват категорични доказателства за заобикаляне, да има възможност да въведе еквивалентните корекции.
(11)
От 1 януари 2007 г. вносът в Общността на продукти, предмет на настоящия регламент, подлежи на лицензионен режим съгласно Регламент (ЕО) № 1872/2006 на Съвета от 11 декември 2006 г. относно търговията с някои продукти от стомана между Европейската общност и Руската федерация (4). Споразумението предвижда, че този внос ще се отчита спрямо ограниченията, установени за 2007 г. с настоящия регламент.
(12)
Следователно от съображения за яснота Регламент (ЕО) № 1872/2006 следва да се замени с настоящия регламент,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
1. Настоящият регламент се прилага за вноса в Общността на стоманени продукти с произход от Руската федерация, изброени в приложение I.
2. Стоманените продукти се класифицират в групи продукти, както е посочено в приложение I.
3. Произходът на продуктите, посочени в параграф 1, се определя в съответствие с действащите в Общността правила.
4. Процедурите за удостоверяване произхода на продуктите, посочени в параграф 1, са предвидени в глави II и III.
Член 2
1. Вносът в Общността на продуктите, изброени в приложение I, с произход от Руската федерация подлежи на годишните количествени ограничения, предвидени в приложение V. Допускането за свободно обращение в Общността на продуктите, изброени в приложение I, с произход от Руската федерация е обвързано с представянето на сертификата за произход, определен в приложение II, и на разрешение за внос, издадено от органите на държавите-членки в съответствие с разпоредбите на член 4.
Разрешеният внос се отчита спрямо количествените ограничения, предвидени за годината, през която продуктите са били експедирани от страната износител.
2. За да се гарантира, че количествата, за които се издават разрешения за внос, не надвишават в нито един момент общите количествени ограничения за всяка група продукти, компетентните органи на държавите-членки издават разрешения за внос само след потвърждение от страна на Комисията, че все още има свободни количества в рамките на ограниченията за съответната група стоманени продукти, по отношение на страната доставчик, за която вносителят или вносителите са подали молба пред тези органи. Компетентните органи на държавите-членки за целите на настоящия регламент са изброени в приложение IV.
3. От 1 януари 2007 г. вносът на продукти, за които се изисква лиценз съгласно Регламент (ЕО) № 1872/2006, се отчита спрямо съответните ограничения за 2007 г., предвидени в приложение V.
4. За целите на настоящия регламент и считано от датата на неговото прилагане, експедирането на продукти се смята за осъществено на датата, на която същите са били натоварени на транспортното средство, с което се осъществява износът.
Член 3
1. Количествените ограничения, посочени в приложение V, не се прилагат по отношение на продукти, поставени в свободни зони или свободни складове или внесени съгласно договореностите, уреждащи митническите складове, временното внасяне или активното усъвършенстване (режим с отложено плащане).
2. Когато продуктите, посочени в параграф 1, впоследствие се допускат за свободно обращение, било то в непроменено състояние или след обработка или усъвършенстване, се прилага член 2, параграф 2 и така освободените продукти се отчитат спрямо съответните количествени ограничения, посочени в приложение V.
Член 4
1. За целите на прилагането на член 2, параграф 2, преди да издадат разрешения за внос, компетентните органи на държавите-членки нотифицират Комисията за количествата, посочени в молбите за разрешения за внос, придружени от оригиналните лицензи за износ, които те са получили. В отговор на това Комисията нотифицира своето потвърждение, че исканите количества са свободни за внос, в хронологичния ред, в който са получени нотификациите от държавите-членки.
2. Молбите, включени в нотификациите до Комисията, са действителни, ако за всеки отделен случай установяват ясно страната на износ, съответната група продукти, количествата за внос, номера на лиценза за износ, годината на квотата и държавата-членка, в която продуктите ще бъдат допуснати за свободно обращение.
3. Доколкото е възможно, Комисията потвърждава пред органите на държавите-членки пълното количество, посочено в молбите, за които е уведомена, по отношение на всяка група продукти. В допълнение на това, когато молбите, за които е нотифицирана, надвишават ограниченията, Комисията незабавно се свързва с компетентните органи на Руската федерация, за да потърси изясняване на обстоятелствата и бързо решение на въпроса.
4. Компетентните органи на държавите-членки нотифицират незабавно Комисията, когато получат информация за количество, което не е било използвано през срока на валидност на разрешението за внос. Такива неизползвани количества автоматично се добавят към оставащите количества от общото количествено ограничение на Общността за всяка група продукти.
5. Нотификациите, посочени в параграфи от 1 до 4, се изпращат по електронен път в рамките на интегрираната мрежа, изградена за тази цел, освен ако поради непреодолими технически причини не се налага временно да бъдат използвани други средства за комуникация.
6. Разрешенията за внос или еквивалентните им документи се издават в съответствие с глава II.
7. Компетентните органи на държавите-членки нотифицират Комисията за всяко анулиране на вече издадени разрешения за внос или еквивалентните им документи в случаите, когато съответните лицензи за износ са оттеглени или анулирани от компетентните органи на Руската федерация. Същевременно, ако Комисията или компетентните органи на държава-членка са били информирани от компетентните органи на Руската федерация за оттеглянето или анулирането на лиценз за износ, след като съответните продукти са внесени в Общността, въпросните количества се отчитат спрямо количествените ограничения за годината, през която е осъществена експедицията на продуктите.
Член 5
За целите на прилагането на член 3, параграфи 3 и 4 и член 10, параграф 1 от Споразумението Комисията е оправомощена да прави необходимите корекции.
Член 6
1. Когато, след провеждането на разследване в съответствие с процедурата, установена в глава III, Комисията забележи, че информацията, с която разполага, представлява доказателство, че продукти, изброени в приложение I и с произход от Руската федерация, са били претоварени, маршрутът им е бил променен или са били внесени по друг начин в Общността при заобикаляне на количествените ограничения, посочени в член 2, и че е нужно да се направят необходимите корекции, тя изисква започването на консултации за постигането на споразумение за еквивалентна корекция в съответните количествени ограничения.
2. До приключване на консултациите, посочени в параграф 1, Комисията може да поиска от Руската федерация да вземе необходимите предпазни мерки, за да гарантира, че корекциите в количествените ограничения, които бъдат договорени в резултат на консултациите, могат да бъдат въведени за годината, в която е внесено искането за консултации, или за следващата година, ако количествените ограничения за текущата година са изчерпани, а са налице категорични доказателства за заобикаляне.
3. Ако Общността и Руската федерация не успеят да постигнат удовлетворително решение и ако Комисията забележи, че съществуват категорични доказателства за заобикаляне, тя приспада от количествените ограничения еквивалентен обем продукти с произход от Руската федерация.
ГЛАВА II
УСЛОВИЯ, ПРИЛОЖИМИ КЪМ УПРАВЛЕНИЕТО НА КОЛИЧЕСТВЕНИТЕ ОГРАНИЧЕНИЯ
РАЗДЕЛ 1
Класификация
Член 7
Класификацията на продуктите, обхванати от настоящия регламент, се основава на Комбинираната номенклатура (КН), установена с Регламент (ЕИО) № 2658/87.
Член 8
По инициатива на Комисията или на държава-членка отделът по тарифната и статистическата номенклатура на Комитета по митническия кодекс, създаден с Регламент (ЕИО) № 2658/87, ще разглежда спешно, в съответствие с разпоредбите на същия регламент, всички въпроси относно класификацията на продуктите, обхванати от настоящия регламент, в рамките на Комбинираната номенклатура, за да ги класифицира в подходящи групи продукти.
Член 9
Комисията информира Руската федерация за всички промени в КН и кодовете по ТАРИК, засягащи продукти, обхванати от настоящия регламент, поне един месец преди влизането им в сила за Общността.
Член 10
Комисията информира компетентните органи на Руската федерация за всяко решение, взето в съответствие с действащите в Общността процедури относно класификацията на продуктите, обхванати от настоящия регламент, не по-късно от един месец от неговото приемане. Тези съобщения включват:
а)
описание на съответните продукти;
б)
съответната група продукти, кода по Комбинираната номенклатура (код по КН) и кода по ТАРИК;
в)
мотивите за решението.
Член 11
1. Когато решение относно класификацията, прието в съответствие с действащите процедури на Общността, води до промени в практиката на класификация или до промени в групата продукти на продукт, обхванат от настоящия регламент, компетентните органи на държавата-членка предоставят 30-дневно предизвестие, считано от датата на нотификацията от Комисията, преди решението да влезе в сила.
2. Продуктите, експедирани преди датата на прилагане на решението, подлежат на предишните практики на класификация, при условие че въпросните стоки са представени за внос в рамките на 60 дни от тази дата.
Член 12
Когато решение относно класификацията, прието в съответствие с действащите процедури на Общността, посочени в член 11, включва група продукти, подлежащи на количествени ограничения, Комисията, ако е необходимо, незабавно започва консултации в съответствие с член 9 с цел постигане на споразумение за всички необходими корекции в съответните количествени ограничения, предвидени в приложение V.
Член 13
1. Без да се засяга която и да е друга разпоредба в тази област, когато класификацията, посочена в документацията, необходима за вноса на продуктите, които са предмет на настоящия регламент, се различава от класификацията, определена от компетентните органи на държавата-членка, в която се извършва вносът, въпросните стоки са временно обект на режим на внос, който съгласно разпоредбите на настоящия регламент е приложим към тях въз основа на класификацията, определена от посочените по-горе органи.
2. Компетентните органи на държавите-членки уведомяват Комисията за случаите, посочени в параграф 1, като посочват по-специално:
а)
количеството на въпросните продукти;
б)
групата продукти, посочена в документацията за внос и тази, определена от компетентните органи;
в)
номера на лиценза за износ и посочената категория.
3. След прекласификацията компетентните органи на държавите-членки не издават нови разрешения за внос на стоманени продукти, подлежащи на количествени ограничения на Общността, предвидени в приложение V, докато не получат в съответствие с процедурата, описана в член 4, потвърждение от Комисията, че количествата, чийто внос се иска, все още са свободни.
4. Комисията уведомява засегнатите страни износители за случаите, посочени в настоящия член.
Член 14
В случаите, посочени в член 13, а също така и в случаи от подобно естество, повдигнати от компетентните органи на Руската федерация, Комисията при необходимост започва консултации с Руската федерация с оглед постигане на споразумение относно класификацията, която да се прилага окончателно към продуктите, по отношение на които има отклонение.
Член 15
Комисията, съгласувано с компетентните органи на осъществяващата вноса държава-членка или държави-членки и Руската федерация, може в случаите, посочени в член 14, да определи класификацията, която окончателно да се прилага към продуктите, по отношение на които има отклонение.
Член 16
Когато случай на оклонение, посочен в член 13, не може да бъде разрешен в съответствие с член 14, Комисията приема в съответствие с разпоредбите на член 10 от Регламент (ЕИО) № 2658/87 мярка за установяване на класификацията на стоките в Комбинираната номенклатура.
РАЗДЕЛ 2
Система за двойна проверка на администрирането на количествените ограничения
Член 17
1. Компетентните органи на Руската федерация издават лицензи за износ по отношение на всички пратки от стоманени продукти, подлежащи на количествените ограничения, предвидени в приложение V, до размера на предвиденото ограничение.
2. Вносителят представя оригинала на лиценза за износ за целите на издаването на разрешение за внос, посочено в член 20.
Член 18
1. Лицензът за износ при количествени ограничения съответства на образеца, предвиден в приложение II, и удостоверява, inter alia, че количеството на въпросните стоки е било отчетено спрямо количествените ограничения, установени за съответната група продукти.
2. Всеки лиценз за износ обхваща само една група продукти от изброените в приложение I.
Член 19
Износът се отчита спрямо количествените ограничения, установени за годината, през която продуктите, обхванати от лиценза за износ, са експедирани по смисъла на член 2, параграф 4.
Член 20
1. Доколкото Комисията е потвърдила съгласно член 4, че исканото количество е свободно в рамките на въпросните количествени ограничения, компетентните органи на държавите-членки издават разрешение за внос в рамките на максимум 10 работни дни след представянето от вносителя на оригинала на съответния лиценз за износ. Това представяне следва да стане не по-късно от 31 март на годината, следваща тази, през която стоките, обхванати от лиценза за износ, са били експедирани. Разрешенията за внос се издават от компетентните органи на всяка държава-членка, независимо от посочената държава-членка на лиценза за износ, доколкото Комисията, в съответствие с процедурата, предвидена в член 4, е потвърдила, че поисканото количество е свободно в рамките на въпросните количествени ограничения.
2. Разрешенията за внос имат срок на валидност четири месеца от датата на тяхното издаване. При надлежно обосновано искане от страна на вносителя компетентните органи на държавата-членка могат да удължат валидността на разрешението за период не по-дълъг от четири месеца.
3. Разрешенията за внос се изготвят в съответствие с образеца, предвиден в приложение III, и важат за цялата митническа територия на Общността.
4. Декларацията или искането, подадено от вносителя с цел да му бъде издадено разрешение за внос, съдържа:
а)
пълното име и адреса на износителя;
б)
пълното име и адреса на вносителя;
в)
точното описание на стоките и техния/те код/ове по ТАРИК;
г)
страната на произход на стоките;
д)
страната на доставката;
е)
подходящата група продукти и количеството на въпросните продукти;
ж)
нетното тегло по позиция по КН;
з)
CIF стойността на продуктите на граница на Общността по позиция по КН;
и)
където е уместно, датите на плащане и доставка и копие от товарителницата и от договора за покупко-продажба;
й)
дата и номер на лиценза за износ;
к)
всякакви вътрешни кодове, използвани за административни цели;
л)
дата и подпис на вносителя.
5. Вносителите не са задължени да внесат цялото количество, обхванато от разрешението за внос, с една пратка.
6. Разрешението за внос може да бъде издадено по електронен път, при условие че участващите в процедурата митнически служби имат достъп до документа чрез компютърна мрежа.
Член 21
Валидността на разрешенията за внос, издадени от органите на държавите-членки, зависи от валидността на лицензите за износ и количествата, посочени в лицензите за износ, издадени от компетентните органи на Руската федерация, на основата на които са издадени разрешенията за внос.
Член 22
Разрешенията за внос или еквивалентните им документи се издават от компетентните органи на държавите-членки съобразно член 2, параграф 2 и без дискриминация между вносителите в Общността, независимо от мястото на седалището им в Общността, без това да засяга останалите условия, изисквани по действащите правила.
Член 23
1. Ако Комисията установи, че общите количества, обхванати от лицензите за износ, издадени от Руската федерация за определена група продукти през която и да е година, надвишават количествените ограничения за тази група продукти, тя информира незабавно компетентните органи на държавите-членки, за да спрат по-нататъшното издаване на разрешения за внос. В такъв случай Комисията незабавно започва консултации.
2. Компетентните органи на държавите-членки отказват издаването на разрешения за внос на продукти с произход от Руската федерация, които не са обхванати от лицензи за износ, издадени в съответствие с разпоредбите на настоящата глава.
РАЗДЕЛ 3
Общи разпоредби
Член 24
1. Лицензът за износ, посочен в член 17, и сертификатът за произход, посочен в член 2, могат да имат и допълнителни копия, които са надлежно обозначени като такива. Оригиналът и копията на тези документи се изготвят на английски език.
2. Ако документите, посочени в параграф 1, се попълват на ръка, това следва да се направи с мастило и с печатни букви.
3. Лицензите за износ или еквивалентните им документи и сертификатите за произход са с размери 210 × 297 mm. Хартията е бяла, за писане, оразмерена, несъдържаща механична целулоза и с тегло не по-малко от 25 g/m2. Всяка част има отпечатан фон гийош, така че всякакво подправяне с механични или химични средства да бъде видимо за окото.
4. За целите на вноса, в съответствие с разпоредбите на настоящия регламент, компетентните органи на държавите-членки приемат като валиден само оригинала на лиценза за износ.
5. Всеки лиценз за износ или еквивалентният му документ и сертификатът за произход носят стандартизиран сериен номер, отпечатан или не, по който да могат да бъдат идентифицирани.
6. Номерът се съставя от следните елементи:
-
две букви, обозначаващи страната износител, както следва:
RU
=
Руската федерация,
-
две букви, обозначаващи държавата-членка на планираното местоназначение, както следва:
BE
=
Белгия
BG
=
България
CZ
=
Чешката република
DK
=
Дания
DE
=
Германия
EE
=
Естония
EL
=
Гърция
ES
=
Испания
FR
=
Франция
IE
=
Ирландия
IT
=
Италия
CY
=
Кипър
LV
=
Латвия
LT
=
Литва
LU
=
Люксембург
HU
=
Унгария
MT
=
Малта
NL
=
Нидерландия
AT
=
Австрия
PL
=
Полша
PT
=
Португалия
RO
=
Румъния
SI
=
Словения
SK
=
Словакия
FI
=
Финландия
SE
=
Швеция
GB
=
Обединеното кралство,
-
едноцифрено число, идентифициращо годината на квотата, съответстващо на последната цифра на въпросната година, например „7“ за 2007 г.,
-
двуцифрено число, идентифициращо издаващата служба в държавата износител,
-
петцифрено число, от 00001 до 99999 последователно, определено за конкретната държава-членка по местоназначение на стоката.
Член 25
Разрешението за износ и сертификатът за произход могат да бъдат издадени след експедицията на продуктите, за които се отнасят. В такива случаи на тях се отбелязва текстът „издадени със задна дата“.
Член 26
В случай на кражба, загуба или унищожаване на лиценз за износ или на сертификат за произход износителят може да поиска от компетентния орган, издал документа, да състави дубликат на основата на документите за износ, с които разполага. Така издаденият дубликат на лиценза или на сертификата носи обозначението „дубликат“.
Дубликатът носи датата на оригиналния лиценз или сертификат.
РАЗДЕЛ 4
Лиценз за внос в общността - общ формуляр
Член 27
1. Формулярите, които следва да се използват от компетентните органи на държавите-членки за издаване на разрешенията за внос, посочени в член 20, съответстват на образеца на разрешение за внос, установен в приложение III.
2. Формулярите за разрешенията за внос и извлеченията от тях се изготвят в два екземпляра, единият обозначен като „Екземпляр за притежателя“ и носещ номер 1, който се издава на лицето, подало молбата, и вторият обозначен като „Екземпляр за издаващия орган“ и носещ номер 2, който се съхранява от органа, издаващ лиценза. За административни цели компетентните органи могат да добавят и други екземпляри към формуляр 2.
3. Формулярите се отпечатват на бяла хартия, несъдържаща механична целулоза, апретирана за писане и с тегло от 55 до 65 g/m2. Размерът на формуляра е 210 × 297 mm; разстоянието между редовете е 4,24 mm (една шеста от инча); форматът на формулярите се спазва стриктно. И двете страни на екземпляр № 1, който е самият лиценз, имат в допълнение отпечатан червен фон гийош, което прави откриваемо подправянето с механични или химични средства.
4. Отпечатването на формулярите се възлага на държавите-членки. Формулярите могат да бъдат отпечатани и от печатници, определени от държавата-членка, в която е тяхното седалище. В последния случай на всеки формуляр се посочва решението за определянето на печатницата от държавата-членка. Всеки формуляр съдържа названието и адреса на печатницата или знак, позволяващ нейното идентифициране.
5. По време на издаването им лицензите за внос или техните извлечения получават номер, определен от компетентните органи на държавата-членка. Номерът на лиценза за внос се предава по електронен път на Комисията чрез интегрираната информационна мрежа, изградена съгласно член 4.
6. Лицензите и извлеченията се попълват на официалния език или на един от официалните езици на държавата-членка, в която са издадени.
7. В клетка 10 компетентните органи обозначават съответната група стоманени продукти.
8. Отличителните знаци на службите, издаващи лицензите, и на органите, отчитащи количествата внос, се полагат чрез съответния печат. Печатът на органите, издаващи лиценза, може да бъде заменен с релефен щемпел, съчетан с букви и цифри, получени чрез перфорация или отпечатване върху документа. Издаващите органи използват метод, непозволяващ подправка, за да отбележат разрешеното количество по такъв начин, че да е невъзможно в него да се добавят цифри или допълнителни препратки.
9. На гърба на копие № 1 и копие № 2 се отпечатва клетка, в която могат да се вписват количества или от митническите служби при завършване на формалностите по вноса, или от компетентните административни органи при издаване на извлечение. При недостатъчно място в лиценза или извлечението за отчитане на количествата внос компетентните органи могат да добавят една или повече допълнителни страници, които съдържат същите клетки като тези, поместени на гърба на копия № 1 и № 2 от лиценза или извлечението. Органите, отчитащи количествата внос, поставят своя печат, така че едната му половина да е върху лиценза или извлечението от него, а другата - върху допълнителната страница. Ако допълнителните страници са повече от една, се поставя допълнителен печат, който по подобен начин се разполага върху всяка нова страница и предхождащата я страница.
10. Издадените лицензи за внос и извлеченията, вписванията и отбелязванията, направени от органите на една държава-членка, имат същото правно действие във всяка друга държава-членка като документите, издадени от органите на тази държава-членка, и вписванията и отбелязванията, направени от тях.
11. Компетентните органи на съответната държава-членка могат, когато е наложително, да изискат превод на съдържанието на лицензите или извлеченията от тях на официалния език или на един от официалните езици на държавата-членка.
ГЛАВА III
АДМИНИСТРАТИВНО СЪТРУДНИЧЕСТВО
Член 28
Комисията предоставя на органите на държавите-членки имената и адресите на съответните органи в Руската федерация с правомощия да издават сертификати за произход и лицензи за износ, заедно с образци от печатите, използвани от тези органи.
Член 29
1. Последващата проверка на сертификатите за произход или на лицензите за износ се осъществява на случаен принцип или винаги когато компетентните органи на държавите-членки имат разумни основания да се съмняват в автентичността на сертификата за произход или на лиценза за износ или в точността на информацията относно действителния произход на въпросните продукти.
В тези случаи компетентните органи на Общността връщат сертификата за произход или лиценза за износ, или копието им на компетентните органи в Руската федерация, като предоставят, когато е уместно, формалните или материалните основания за проверка. Ако има вече представена фактура, тя или копие от нея се прилага към сертификата за произход или лиценза за износ, или тяхното копие. Компетентните органи също изпращат и всякаква информация, която е била получена и която дава основание да се предполага, че посочените в съответния сертификат или лиценза данни са неточни.
2. Разпоредбите на параграф 1 се прилагат и при последващи проверки на декларациите за произход.
3. Резултатите от последващите проверки, извършени в съответствие с параграф 1, се съобщават на компетентните органи на Общността в срок до три месеца. Изпратената информация посочва дали спорният сертификат, лиценз или декларация се отнася до действително изнесени стоки и дали стоките отговарят на условията за износ в Общността, посочени в настоящата глава. Компетентните органи на Общността могат да поискат копия от цялата документация, необходима за определяне на фактите, и по-специално произхода на стоките.
4. Ако проверката разкрие злоупотреба или сериозни нередности при използването на декларацията за произход, засегнатата държава-членка информира Комисията за това обстоятелство. Комисията предава тази информация на другите държави-членки.
5. Използването на процедурата, описана в настоящия член, на случаен принцип не създава пречки за допускането за свободно обращение на въпросните продукти.
Член 30
1. Когато процедурата по проверка, посочена в член 29, или информацията, с която разполагат компетентните власти на Общността, сочи, че разпоредбите на настоящата глава са били нарушени, споменатите власти следва да поискат от Руската федерация да проведе или да организира провеждането на подходящи разследвания относно операциите, които нарушават или изглежда че нарушават разпоредбите на настоящата глава. Резултатите от тези разследвания се предават на компетентните органи на Общността заедно с всяка друга съответна информация, позволяваща установяването на истинския произход на стоките.
2. При извършване на действията, предприети в съответствие с разпоредбите на настоящата глава, компетентните органи на Общността могат да обменят с компетентните органи на Руската федерация всякаква информация, която се смята за полезна за предотвратяване нарушаването на разпоредбите на настоящата глава.
3. Когато се установи нарушение на разпоредбите на настоящата глава, Комисията може да предприеме такива мерки, каквито смята за необходими, за да предотврати повтарянето на подобно нарушение.
Член 31
Комисията координира действията, предприети от компетентните органи на държавите-членки съгласно разпоредбите на настоящата глава. Компетентните органи на държавите-членки информират Комисията и останалите държави-членки за предприетите от тях действия и постигнатите резултати.
ГЛАВА IV
ЗАКЛЮЧИТЕЛНИ РАЗПОРЕДБИ
Член 32
Регламент (ЕО) № 1872/2006 се отменя.
Член 33
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 октомври 2007 година.

Labels: 10
18
3
1